Ásmundarsalarmálið svokallaða er komið til ákærusviðs lögreglunnar á höfuðborgarsvæðinu. Yfir þrjátíu mál vegna gruns um brot á sóttvarnareglum eru til rannsóknar hjá lögreglunni.
Lögreglan hafði afskipti af samkomu í Ásmundarsal í Reykjavík á Þorláksmessu. Meðal gesta var Bjarni Benediktsson fjármálaráðherra, eins og fram kom í fréttum. Samkvæmt upplýsingum frá Jóhanni Karli Þórissyni aðstoðaryfirlögregluþjóni lauk rannsókn málsins í síðustu viku og var það sent til ákærusviðs. Hann segir að skýrsla hafi verið tekin af þremur einstaklingum, sem allir tengjast staðnum, en ekki af gestum. Að sögn Jóhanns Karls eru yfir þrjátíu meint sóttvarnabrot til rannsóknar hjá lögreglunni sem til dæmis lúta að fólki sem á að vera í sóttkví en er ekki. Hulda Elsa Björgvinsdóttir sviðsstjóri ákærusviðs sagði í samtali við fréttastofuna ekki ljóst hvenær niðurstöðu væri að vænta vegna Ásmundarsalar. Sektum væri almennt beitt vegna brota á sóttvarnalögum. Ríkissaksóknari gaf í nóvember síðastliðnum út fyrirmæli um sektargreiðslur og leggur ríkissaksóknari áherslu á það við ákærendur að ákvarða sektarfjárhæð með hliðsjón af alvarleika brots. Brot gegn skyldu til að fara eða vera í sóttkví varða sektum á bilinu 50 til 250 þúsund krónur og fyrir brot á reglum um einangrun er á bilinu 150 til 250 þúsund. Sektir fyrir brot á reglum um fjöldatakmarkanir eru 50 þúsund krónur fyrir einstakling, en þeir sem standa fyrir eða skipuleggja samkomu eiga yfir höfði sér sekt á bilinu 250 til 500 þúsund. Ef tveggja metra bil milli fólks er ekki tryggt á samkomu má forsvarsmaður hennar búast við sekt á frá 100 upp í 500 þúsund krónur og sama gildir um brot á reglum um andlitsgrímur, en einstaklingur sem ekki notar andlitsgrímu þar sem það á við getur búist við sekt frá 10 til 100 þúsunda. Og þeir sem brjóta reglur um takmarkanir á starfsemi vegna smithættu gætu verið sektaðir um 100 til 500 þúsund krónur.
Ásmundarsalarmálið svokallaða er komið til ákærusviðs lögreglunnar á höfuðborgarsvæðinu. Yfir þrjátíu mál vegna gruns um brot á sóttvarnareglum eru til rannsóknar hjá lögreglunni.